Document ID: 32009R0244

A BIZOTTSÁG 244/2009/EK RENDELETE
(2009. március 18.)
a 2005/32/EK európai parlamenti és tanácsi irányelvnek a nem irányított fényű háztartási lámpákra vonatkozó környezetbarát tervezési követelmények tekintetében történő végrehajtásáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az energiafelhasználó termékek környezetbarát tervezésére vonatkozó követelmények megállapításának kereteiről, valamint a 92/42/EGK tanácsi, illetve a 96/57/EK és a 2000/55/EK európai parlamenti és tanácsi irányelv módosításáról szóló, 2005. július 6-i 2005/32/EK európai parlamenti és tanácsi irányelvre (1) és különösen annak 15. cikke (1) bekezdésére,
a környezetbarát tervezési konzultációs fórummal folytatott konzultációt követően,
mivel:
(1)
A 2005/32/EK irányelv értelmében a Bizottságnak környezetbarát tervezési követelményeket kell meghatároznia azokra az energiafelhasználó termékekre vonatkozóan, amelyek lényeges értékesítési és kereskedelmi volument képviselnek, lényeges környezeti hatással járnak, környezeti hatásuk pedig túlzott költségráfordítás nélkül lényegesen javítható.
(2)
A 2005/32/EK irányelv 16. cikke (2) bekezdésének első francia bekezdése úgy rendelkezik, hogy a 19. cikk (3) bekezdésében hivatkozott eljárásnak és a 15. cikk (2) bekezdésében meghatározott kritériumoknak megfelelően, a környezetbarát tervezési konzultációs fórummal folytatott konzultációt követően, a Bizottság adott esetben végrehajtási intézkedéseket vezet be a háztartási világítástechnikai termékekre vonatkozóan.
(3)
A Bizottság előkészítő vizsgálatot végzett, amely a háztartásokban rendszerint használatos világítástechnikai termékeket műszaki, környezeti és gazdasági szempontból elemezte. A vizsgálatot a Közösség és harmadik országok érintett és érdekelt feleivel együttesen dolgozták ki, az eredményeket pedig az Európai Bizottság EUROPA internetes oldalán nyilvánosan elérhetővé tették.
(4)
A kötelező környezetbarát tervezési követelmények a közösségi piacon forgalomba hozott termékekre vonatkoznak, függetlenül azok beépítési és használati helyétől, ezért ezek a követelmények nem függhetnek a termék alkalmazási módjától (pl. háztartási világítás).
(5)
Az e rendelet hatálya alá tartozó termékeket főleg háztartási helyiségek teljes vagy részleges megvilágítására tervezték, hogy a természetes fényt mesterséges fénnyel helyettesítve vagy kiegészítve az adott belső térben javuljanak a látási viszonyok. A más alkalmazási módra tervezett speciális lámpák (mint például közlekedési jelzések, terráriumokban használt lámpák vagy háztartási cikkek), amelyek világosan ekként vannak feltüntetve a vonatkozó termékinformáción, nem tartoznak az e rendeletben meghatározott környezetbarát tervezési követelmények hatálya alá.
(6)
A piacon megjelenő új technológiák - mint a fénykibocsátó diódák (LED) - e rendelet hatálya alá tartoznak.
(7)
Az érintett termékek e rendelet alkalmazásában lényegesnek tekintett környezeti vonatkozásai az energiafogyasztás a felhasználási fázisban, a higanytartalom, valamint a higanykibocsátás.
(8)
Az e rendelet hatálya alá tartozó termékek éves villamosenergia-fogyasztása a Közösségben a becslések szerint 112 TWh volt 2007-ben, ami 45 Mt CO2-kibocsátásnak felel meg. Konkrét intézkedések meghozatala nélkül a fogyasztás 2020-ig az előrejelzések szerint 135 TWh-ra nő. Az előkészítő vizsgálatok azt mutatták, hogy a rendelet hatálya alá tartozó termékek villamosenergia-fogyasztása lényegesen csökkenthető.
(9)
Az üzemben lévő lámpák higanykibocsátása a lámpa életciklusának különböző szakaszaiban - a használat során termelt villamos energia és a használatot követően feltételezhetően nem újrahasznosított, higanyt tartalmazó kompakt fénycsövek 80 %-a következtében - 2007-ben a becslések szerint összesen 2,9 tonnát tett ki. Egyedi intézkedések meghozatala nélkül az üzemben levő lámpák higanykibocsátása 2020-ig az előrejelzések szerint 3,1 tonnára nő, de bizonyított tény, hogy ez lényegesen csökkenthető lenne.
A fénycsövek higanytartalma lényeges környezeti tényezőnek minősül, helyénvaló mégis azt az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2003. január 27-i 2002/95/EK európai parlamenti és tanácsi irányelvvel (2) szabályozni.
A rendelet hatálya alá tartozó lámpák energiahatékonysági követelményeinek meghatározása az összesített higanykibocsátás csökkenését fogja eredményezni.
(10)
Az elektromos és elektronikus berendezések hulladékairól szóló, 2003. január 27-i 2002/96/EK európai parlamenti és tanácsi irányelv (3) 10. cikke (1) bekezdésének d) pontját maradéktalanul végre kell hajtani a kompakt fénycsöveknek a használat során véletlenül bekövetkező törése esetén vagy a használat végén a környezettel és az emberi egészséggel kapcsolatos lehetséges kockázatok minimalizálása érdekében.
(11)
Az e rendelet hatálya alá tartozó termékek villamosenergia-fogyasztásának a csökkentését meglévő, szabadalmi oltalmat nem élvező, költséghatékony technológiák alkalmazásával kell elérni, ami a berendezések vásárlási és üzemeltetési költségeit egyaránt csökkenteni fogja.
(12)
Az e rendelet hatálya alá tartozó termékek környezetbarát tervezési követelményeit az érintett termékek környezeti teljesítményének javítása érdekében kell meghatározni oly módon, hogy hozzájáruljon a belső piac működéséhez, valamint az energiafogyasztás 2020-ig - az intézkedések bevezetése nélkül arra az évre valószínűsíthető értékhez képest - 20 %-kal történő csökkentésére vonatkozó közösségi célkitűzéshez.
(13)
A rendeletnek növelnie kell a rendelet hatálya aló tartozó energiahatékony termékek piaci részesedését, ami 2020-ig - a környezetbarát tervezési intézkedések bevezetése nélkül arra az évre valószínűsíthető energiafogyasztás értékéhez képest - 39 TWh energiamegtakarítást eredményez.
(14)
A környezetbarát tervezési követelmények nem érinthetik a felhasználó szempontjából a termék működését, valamint nem gyakorolhatnak kedvezőtlen hatást az egészségre, a biztonságra vagy a környezetre. A használat során a villamosenergia-fogyasztás-csökkenés következtében jelentkező pozitív hatások minden bizonnyal meghaladják a rendelet hatálya alá tartozó termékek gyártása során esetlegesen fellépő további környezeti hatásokat.
(15)
A környezetbarát tervezési követelmények fokozatos hatálybalépésével a gyártók elegendő időt kapnak ahhoz, hogy adott esetben a termékeket az e rendeletben foglaltak szerint áttervezhessék. A szakaszokat úgy kell időzíteni, hogy - a rendelet célkitűzéseinek időben történő teljesítése mellett - elkerülhetők legyenek a forgalomban levő berendezések működésére gyakorolt kedvezőtlen hatások, figyelembe véve a gyártók és végfelhasználók, különösen a kis- és középvállalkozások költségeire gyakorolt kedvezőtlen hatásokat is.
(16)
A vonatkozó termékparaméterek mérését az általánosan elfogadott korszerű mérési módszerekkel kell elvégezni; a gyártók alkalmazhatják a 2005/32/EK irányelv 10. cikke szerint meghatározott harmonizált szabványokat, mihelyt azokat ebből a célból közzéteszik az Európai Unió Hivatalos Lapjában.
(17)
A 2005/32/EK irányelv 8. cikkével összhangban e rendeletnek meg kell határoznia az alkalmazandó megfelelőségértékelési eljárásokat.
(18)
A megfelelőség ellenőrzésének elősegítése érdekében a gyártóknak közölniük kell a 2005/32/EK irányelv V. és VI. mellékletében említett műszaki dokumentációban szereplő információkat azokban az esetekben, amennyiben ezek az információk az e rendeletben meghatározott követelményekre vonatkoznak.
(19)
A jogilag kötelező érvényű követelményeken túl az e rendelet hatálya alá tartozó termékekkel kapcsolatos elérhető legjobb technológiára vonatkozó indikatív referenciaértékek megállapítása is hozzájárul az információk széles körű hozzáférhetőségéhez és egyszerűbb elérhetőségéhez. Ez elősegítené továbbá a legjobb tervezési technológiák integrációját az e rendelet hatálya alá tartozó termékek teljes életciklus alatti környezeti teljesítményének javítása érdekében.
(20)
Az intézkedés felülvizsgálata során tekintetbe kell venni a speciális lámpatípusok eladásának alakulását - meggyőződve arról, hogy ezeket nem használják általános világítási céllal -, a fénykibocsátó diódák (LED) és más új technológiák fejlődését, valamint a 92/75/EGK tanácsi irányelvnek a háztartási lámpák energiafogyasztásának címkézése tekintetében történő végrehajtásáról szóló, 1998. január 27-i 98/11/EK bizottsági irányelvben (4) meghatározott A osztály szerinti energiahatékonysági követelmények alkalmazásának lehetőségét.
(21)
Az intézkedésben foglalt követelmények lehetővé teszik, hogy a G9 és R7s típusú halogén lámpák még egy korlátozott időtartamig fogalomban maradjanak, tekintettel a meglévő lámpákkal kapcsolatos igényekre és annak érdekében, hogy a fogyasztókat ne érjék felesleges kiadások, valamint azért, hogy a gyártóknak idejük legyen hatékonyabb világítási technológiai elven működő lámpák kialakítására.
(22)
Az e rendeletben meghatározott intézkedések összhangban állnak a 2005/32/EK irányelv 19. cikkének (1) bekezdésében létrehozott bizottság véleményével,
ELFOGADTA EZT A RENDELETET:
1. cikk
Tárgy és hatály
E rendelet a nem irányított fényű háztartási lámpák forgalomba hozatala céljából környezetbarát tervezési követelményeket határoz meg, beleértve azokat az eseteket is, amikor azokat nem háztartási céllal értékesítik vagy azok egyéb termékekbe vannak beépítve. A rendelet a speciális lámpákra vonatkozó termékinformációs követelményeket is meghatározza.
Az e rendeletben meghatározott követelmények nem alkalmazandók az alábbi háztartási és speciális lámpákra:
a)
A következő x és y színkoordinátákkal rendelkező lámpák:
-
x 0,200 vagy x 0,600
-
y - 2,3172 x2 + 2,3653 x - 0,2800 vagy
y - 2,3172 x2 + 2,3653 x - 0,1000;
b)
irányított fényű lámpák;
c)
60 lumennél kisebb vagy 12 000 lumennél nagyobb fényáramú lámpák;
d)
lámpák, amelyek esetében:
-
a 250-780 nm tartományon belüli összes fénykibocsátás legalább 6 %-a a 250-400 nm tartományban van,
-
a fénykibocsátás csúcsértéke a 315-400 nm (UVA) vagy 280-315 nm (UVB) közötti tartományban van;
e)
a beépített előtét nélküli fénycsövek;
f)
nagy intenzitású kisülőlámpák;
g)
a 3. cikk szerinti 1-5. szakaszban az E14/E27/B22/B15 típusú lámpafejes, 60 V vagy kisebb feszültségű és beépített transzformátor nélküli izzólámpák.
2. cikk
Fogalommeghatározások
E rendelet alkalmazásában a 2005/32/EK irányelvben megadott fogalommeghatározások használatosak. A következő fogalommeghatározások is alkalmazandók:
1.
„háztartási helyiség megvilágítása”: egy háztartási helyiség teljes vagy részleges megvilágítása a természetes fényt mesterséges fénnyel helyettesítve vagy kiegészítve, az adott belső térben a látási viszonyok javítása érdekében;
2.
„lámpa”: általában látható optikai sugárzás előállítására szolgáló forrás, beleértve a lámpa bekapcsoláshoz, áramellátásához, stabil működtetéséhez vagy az optikai sugárzás kibocsátásához, szűréséhez, átalakításához szükséges kiegészítő alkatrészeket abban az esetben, ha ezeket nem lehet az egység visszafordíthatatlan károsodása nélkül eltávolítani;
3.
„háztartási lámpa”: háztartási helyiség megvilágítására szolgáló lámpa; nem tartozik ide a speciális lámpa;
4.
„speciális lámpa”: műszaki jellemzői miatt vagy azért, mert a termékismertetőben háztartási helyiség megvilágítására nem alkalmas lámpaként van feltüntetve, nem háztartási helyiség megvilágítására szolgáló lámpa;
5.
„irányított fényű lámpa”: olyan lámpa, amely fényáramának legalább 80 %-a a π sr térszögbe esik (amely egy 120°-os kúpnak felel meg);
6.
„nem irányított fényű lámpa”: olyan lámpa, amely nem irányított fényű;
7.
„izzószálas lámpa”: olyan lámpa, amelyben a fény úgy keletkezik, hogy az áthaladó elektromos áram izzásig hevít egy szálszerű vezetőt. A lámpa tartalmazhat vagy nem az izzási folyamatot befolyásoló gázokat;
8.
„izzólámpa”: olyan izzószálas lámpa, amelyikben az izzószálat a burában vákuum vagy nemesgáz veszi körül;
9.
„volfrám halogén lámpa”: olyan izzószálas lámpa, amelyikben a volfrám izzószálat halogént vagy halogénvegyületeket tartalmazó gázközeg veszi körül. A volfrám halogén lámpát beépített tápegységgel vagy anélkül forgalmazzák;
10.
„kisülőlámpa”: olyan lámpa, amelyben a fényt közvetlenül vagy közvetve gázban, fémgőzben vagy több gáz és gőz elegyében elektromos kisülés útján állítják elő;
11.
„fénycső”: kisnyomású, higany típusú kisülőlámpa, amelyben a fényt egy vagy több, a kisülésből származó ultraibolya sugárzás által gerjesztett fényporréteg bocsátja ki. A fénycsövet beépített előtéttel vagy anélkül forgalmazzák;
12.
„előtét”: olyan eszköz, amely a lámpa/lámpák áramfelvételének egy meghatározott értékre történő korlátozására szolgál, amennyiben az eszköz az áramforrás és egy vagy több kisülőlámpa közé van csatlakoztatva. Az előtét fogalmába beletartoznak a tápfeszültség átalakításának, a lámpa szabályozásának és a teljesítménytényező korrekciójának módozatai, illetve a lámpa vagy lámpák bekapcsolásához szükséges feltételek biztosítása, önállóan vagy bekapcsolóberendezéssel kombinálva. Lehet a lámpába épített vagy attól különálló;
13.
„tápegység”: olyan eszköz, amely a hálózati váltóáramú bejövő feszültség egyenáramú vagy másfajta váltóáramú kimeneti feszültséggé alakítására szolgál;
14.
„kompakt fénycső”: visszafordíthatatlan károsodás nélkül nem eltávolítható egység lámpafejjel és fénycsővel, valamint a lámpa bekapcsolásához és stabil működtetéséhez szükséges kiegészítő alkatrészekkel;
15.
„beépített előtét nélküli fénycső”: beépített előtétet nem tartalmazó, egy vagy két végén fejelt fénycső;
16.
„nagy intenzitású kisülőlámpa”: olyan elektromos kisülés elvén működő lámpa, amelyben a fényt előállító ívet a fal hőmérséklete stabilizálja, és az ív által a bura falára kifejtett terhelés meghaladja a négyzetcentiméterenkénti 3 W-ot;
17.
„fénykibocsátó dióda” vagy „LED”: félvezető anyagból készült eszköz p-n átmenettel, amely a gerjesztő elektromos áram hatására optikai sugárzást bocsát ki;
18.
„LED lámpa”: egy vagy több fénykibocsátó diódát tartalmazó lámpa.
A II-IV. melléklet alkalmazásában az I. mellékletben megadott fogalommeghatározások is alkalmazandók.
3. cikk
Környezetbarát tervezési követelmények
(1) A nem irányított fényű háztartási lámpáknak meg kell felelniük a II. mellékletben meghatározott környezetbarát tervezési követelményeknek.
A környezetbarát tervezési követelmények alkalmazásának egyes szakaszai a következők:
1. szakasz: 2009. szeptember 1-jétől
2. szakasz: 2010. szeptember 1-jétől
3. szakasz: 2011. szeptember 1-jétől
4. szakasz: 2012. szeptember 1-jétől
5. szakasz: 2013. szeptember 1-jétől
6. szakasz: 2016. szeptember 1-jétől
Amennyiben az adott követelményt nem írja felül egy későbbi szakasz, vagy nem vonatkozik rá külön rendelkezés, a követelmény a későbbi szakaszokban bevezetett többi követelménnyel együtt továbbra is alkalmazandó.
(2) 2009. szeptember 1-jétől kezdődően:
A speciális lámpák esetében az alábbi információkat egyértelmű és jól látható módon fel kell tüntetni a csomagoláson, valamint a lámpához tartozó mindenfajta termékinformáción a termék forgalomba hozatalakor:
a)
a termék rendeltetése; valamint
b)
megjegyzés, hogy a termék nem alkalmas háztartási helyiség megvilágítására.
A 2005/32/EK irányelv 8. cikke szerinti megfelelőségértékelés céljából összeállított műszaki dokumentációnak tartalmaznia kell azokat a műszaki paramétereket - ha vannak ilyenek -, amelyek alapján a lámpa a csomagoláson feltüntetett speciális célra alkalmas.
4. cikk
Megfelelőségértékelés
(1) A 2005/32/EK irányelv 8. cikkében említett megfelelőségértékelési eljárás az irányelv IV. mellékletében meghatározott belső tervezés-ellenőrzési, vagy az irányelv V. mellékletében meghatározott irányítási rendszer.
(2) A 2005/32/EK irányelv 8. cikkének megfelelő megfelelőségértékelés alkalmazásában a műszaki dokumentációnak tartalmaznia kell az e rendelet II. melléklet 3. része szerinti termékinformációk másolatát.
5. cikk
Piacfelügyeleti vizsgálati eljárás
A 2005/32/EK irányelv 3. cikke (2) bekezdése szerinti piacfelügyeleti ellenőrzések elvégzése során a tagállamok hatóságai az e rendelet II. mellékletében meghatározott követelményekre vonatkozóan az e rendelet III. mellékletében leírtaknak megfelelő vizsgálati eljárást alkalmazzák.
6. cikk
Indikatív referenciaértékek
Az e rendelet elfogadásakor a piacon elérhető, legjobb teljesítményű termékekre és technológiákra vonatkozó indikatív referenciaértékeket a IV. melléklet tartalmazza.
7. cikk
Felülvizsgálat
A Bizottság e rendeletet a hatálybalépését követően legkésőbb öt évvel a technológiai fejlődésre figyelemmel felülvizsgálja és a felülvizsgálat eredményeit benyújtja a konzultációs fórumnak.
8. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. március 18-án.

Labels: 3
1
14